Paulo Ena Malele Ivaluana
TESALONIKA (2)
Kauta Kevatai
Puka Laloana Ilelena Luvana
Tesalonika ai kau doutamo melala kanaua'i 'eva delalovai lalovai keini Keliso ena mue 'udaiai 'eva dava bepupulu. Kau vaida 'eva dediaka Lovia namana ena melala 'eva 'ani easi. Kanaua 'ounai Paulo malele kanania eleleia kau eta abiveni bevakomolota. Ia e'outa Lovia namana ena melala 'eva asido'o eabia. Inoku melala kanaua asido'o e'asi 'eva kau dotamo lele sia be'ika, mai vinaula si'avata edeata edeata boutai namata be'ao, maivaka talavatu iukuna 'eva be'asi Keliso ida'a mulilina namanai be'ao.
Paulo ia evakula'ilata abiveniai belava'ini kave'i, mai mekau vailata de'alavuta davatai bekeini kave'i. Ena ula 'eva bekula'ila vaika kanaua ita be'imata kave'i, vitaitana ia sibona e'imala kave'i mai ia ita devinaula ka'ona kauta boita. Vinaula kanaua kevanai sia bebadebade 'o sia bebalea, maivaka kau idulutai sia bebalea.
Puka Iduvuna Namata
a. Lova aku. (1.1 - 2)
b. Vanama'ina mai talavatu luvata. (1.3 - 12)
c. Keliso ena mue'udai vaikabasita. (2.1 - 17)
d. Abiveni maulina umauna. (3.1 - 15)
e. Luva to'ota. (3.16 - 18)
1
Vanama'ina Luvana.
1 Lau Paulo, Sila mai Timoteo emai malele lai alelea evavasi lo'e kabukabuna kaumui Tesalonikai oi omimia kaumui kele'emui, oi 'eva Kamata Dilava mai Lovia namana Iesu Keliso eta.
2 Lai ameamea Dilava ita Kamata mai Lovia namana Iesu Keliso eta iulaveni koana mai nua'elu 'eva akamuiai bemimia.
Keliso Be'asi
Komolo Vinaulana Bevavaia.
3 Bo'akalamai e, lai oi daimuiai melala boutai Dilava vanama'ina luvana lai avenia, kanaua 'eva ekomolo 'olana oi emui abiveni 'eva ekukubu edada'a, mai emui lalo'au ka ka kevamuiai mai banomui kevatai 'eva ele'au edada'a. 4 Ana-ana boutai mai vikovo boutai laloatai oi ovapasisi maivaka emui abiveni sia oi ovikania, Dilava ena lo'e ka ka kauta vailatai lai apavaita.
5 Dava katania boutai dela'asi 'eva Dilava ena lavuai 'eva ekomolo. Oi Dilava ena lovia vanuana dainai vali'u oi oanana, beia beda'a to'onai 'eva komolo oi boabia Dilava ena lovia vanuana kaumuiai oi bo'ao. 6 Dilava 'eva mai ena komolo. Ia betata'u oi deva-ananamui kauta kataua tavata bevamueta beva-ananata. 7 Ana-ana oi oabia kaumui oi lai ita tavata bevenita ekalaani. Lovia namana Iesu vutuvutuai bevaila ena anelu kula'ilata ita be'asi koanai kanania 'eva bepupulu. 8 Ia be'asi mai 'alova 'alovana, Dilava sia deikabasia kauta kataua mai eta Lovia namana Iesu valina nama'ina lelena daitai sia dedadai kauta 'eva anana bevakoata. 9 Ia beanana keinikeini mai mekau bekoala maivaka Lovia namana vailanai mai ena siavu nuavina kevanai beda'a tau vaika. 10 Lovia namana be'asi melalana kanaua'i ena kau kabukabuta bekukudivo venia mai deabivenia kauta kataua boutai bevanama'inala. Kanaua laloanai oi vaka ia viloatai ua'i 'olana vali lai akavala oi kevamuiai 'eva oi oabivenia.
11 Kanania lai alalovaia 'ounai, lai oi akamuiai lai ameamea basibasi, inoku eta Dilava betata'u mia keinikeini kaumuiai bevaomui ena 'ae'ae vitaitanai, mai ia betata'u ena siavuai emui koakoa anita nama'ita bevapuluta mai emui abiveni vinaulata boutai bevamomo'aita. 12 Dala kanania'i eta Lovia namana Iesu vana oi daimuiai bevanama'inala, inoku ia dainai oi bevanama'inamui, eta Dilava mai Lovia namana Iesu Keliso eta iulaveni koana 'ounai.