5
Ioane Puka Ilo'una Ka
Mai I'alavu Davana Eikaia.
1 Inoku lovia imia'auna 'abunai emia'au kauna imana idibanai 'eva puka ilo'una ka aveke avekenai ilelena mai i'alavu davata kalakoi ka ai i'alavu 'inita eabia aikaia. 2 Inoku anelu kula'ilana ka aikaia evaoi 'unu'unu ediaka, “Dai 'eva mai ena komolo i'alavu davata beva'alamata inoku puka ilo'una beluvua?” 3 Beia sia kau ka vutuvutuai 'o kanobatai 'o kanobata venunai puka ilo'una beluvua bedaia 'o laloanai bekaidodo. 4 Inoku lau akani si'asi'a 'olana sia kau ka dedavalia eva mai ena ekomolo puka ilo'una beluvua 'o laloanai bekaidodo. 5 Inoku 'aida'aidata kauna ka e'ou'u ediaka, “Sia bokakani! Ikala, Iuda iduvuna ena Laioni, Davida lamuna kauna, 'ou kauta ekaokaita kauna, ia betata'u puka ilo'una mai i'alavuna davata kalakoi ka beluvuta bedaia.”
Ioane Mamoe Nakuna Eikaia.
6 Inoku Mamoe nakuna ka lovia imia'auna 'abuna bo'adanai elava aikaia, ikana itani 'ana'inai deaku bala boina, mauli davata vani mai 'aida'aidata kauta ua'i delavaia kaiukaiu. Ia bobolona 'eva kalakoika mai makana vaka kalakoika, kataua 'eva Dilava idumena kalakoika kanobata bounai laloanai esinita la'asi. 7 Mamoe nakuna eda'a inoku lovia imia'auna 'abunai emia'au kauna imana idibana ai puka ilo'una eabia. 8 Inoku ia puka ilo'una 'ani eabia koanai, mauli davata vani mai 'aida'aidata kauta luanavui vani 'eva Mamoe nakuna vailanai dekuidula. Ia ka ka 'eva mai eta kita vana hap maivaka kolo voduta laloatai 'eva mulamula bonata mediatai devavonuta deabi, kataua 'eva Dilava ena kabukabu kauta eta meamea. 9 Inoku masi makamakana ka deabia,
“Lovia namana oni 'eva maiemu
komolo puka ilo'una boabia
mai i'alavuna davata boluvuta,
'olana oni 'eva deaku bamu,
inoku Dilava dainai 'eva
iduvu boutai, lele boutai,
kau boutai mai kanobata bounai
kauta lalamu ai otavata.
10 Oni ota'u lovia vanuanai
mai kabukabu kautai ovaaota
eta Dilava da'alana be'abi,
inoku ia 'eva kanobatai belovia.”
Boutai Dilava Mai Mamoe Nakuna
Dekukudivo Venita.
11 Inoku akailao 'eva anelu doutamo vaika leleta aika, sinavu boutai sinavu 'ouka dekeinia, ia deta'u lovia imia'auna 'abunai mai mauli davata vani mai 'aida'aidata kauta delavata kaiu. 12 Inoku demasi 'unu'unu dediaka,
“Mamoe nakuna 'ana'inai
deaku bala mamoena 'eva
mai ena komolo, siavu, lavo,
nuakomolo mai kula'ila
maivaka 'olaaku, nuavi
mai akuabalai beabita.”
13 Inoku mauli davata boutai vutuvutuai, kanobatai, kanobata venuna mai 'atu ai mai 'atu laloanai demimia davata boutai demasi leleta aika dediaka,
“Lovia imia'auna 'abuna
akanai emia'au Dilavana
mai Mamoe nakuna kevatai
akuabalai, 'olaaku, nuavi mai
siavu bemia keini keini!”
14 Inoku mauli davata vani deluva dediaka, “Amen!” Inoku 'aida'aidata kauta dekuidula inoku dekukudivo venia.